इराक़ में बम हमले, 105 की मौत\nअधिकारियों के मुताबिक उत्तरी इराक़ में ट्रक बम विस्फोट हुआ है जिसमें कम से कम 40 लोगों की मौत हो गई और 90 लोग घायल हुए हैं.

ये बम विस्फोट तुज़ ख़ुरमातो कस्बे के अमरीली गाँव के व्यस्त बाज़ार में हुआ.

सुरक्षाकर्मियों का कहना है कि विस्फोट के समय बाज़ार में काफ़ी भीड़ थी और मृतकों की संख्या बढ़ने की आशंका है.

पुलिस के मुताबिक हमले में कई घर नष्ट हो गए और कई लोग मलबे में फस गए.

संवाददाताओं का कहना है कि ये बम हमला इलाक़े में हो रही राजनीतिक गतिविधियों से जुड़ा हो सकता है. यहाँ किरकुक प्रांत को लेकर इस साल के अंत तक जनमसंग्रह हो सकता है.

किरकुक इराक़ी कुर्दीस्तान के बाहर आता है लेकिन कुर्द समुदाय के कई लोग इसे अपनी राजधानी बनाने का दावा करते है.

बम हमला

उधर दियाला प्रांत में एक आत्मघाती बम हमले में 22 से ज़्यादा लोग मारे गए. ये शियाओं और कुर्दों के इलाक़े में हुआ. 

वहीं राजधानी बग़दाद में एक परिवार के सात लोग उस समय मारे गए जब एक हथगोला उस छत पर आकर गिरा जहाँ वो सो रहे थे.

अमरीकी सेना ने कहा है कि पिछले दो दिनों में उसके छह सैनिक मारे गए हैं.

अधिकारियों के मुताबिक चार सैनिक बग़दाद में बम विस्फोट के कारण  मारे गए जबकि  दो मरीन की मौत गुरुवार को अनबार प्रांत में हुई.

उधर बसरा में एक ब्रितानी सैनिक की भी मौत हो गई है और तीन सैनिक घायल हुए हैं.

कमांडरों के मुताबिक संदिग्ध मिलिशिया सदस्यों को पकड़ने के लिए चलाए गए अभियान के दौरान भारी गोलीबारी हुई है.

\n\ntl;डॉ:
इराक़ में हुई विभिन्न हिंसक घटनाओं में कम से कम 105 लोग मारे गए हैं और 240 घायल हुए हैं.